Казімір – сын Ягайлы + Насця з 8 «Б» = 
Аповесть
«… Сыходзячы з тэорыі адноснасці можна «прабіць тунелем» і нашу чыторохмерную прастору, выходзячы ў нейкае яшчэ невядомае нам вымярэнне, на іншыя «старонкі» кнігі Прыроды»
Аляксандр Кузаўкін, фізік-оптык
Не той час, не тое месца.
Візіт ў сто дзевяноста сёмую кватэру
Кудлаценькі сабака Дзік – помесь тэр’ера са звычайным дварняком а пятай гадзіне жнівеньскай раніцы ляжаў пад лаўкай, паклаўшы галаву на пярэднія лапы. Дзік драмаў. Яго гаспадыня, дворнічыха цётка Маня, пайшла ў падсобку, што месцілася побач з шостым пад’ездам вялікага шматкватэрнага дзевяціпавярховага дома, каб неўзабаве выкаціць адтуль кантэйнер са смеццем, па які гэтай раніцай павінна прыехаць машына. Дзіку падабаліся гэтыя прахалодныя раннія хвіліны, калі яшчэ не сноўдаюць туды-сюды людзі, не крычаць дзеці, не гудуць аўтамабілі, – самы час паляжаць у цішыні і спакоі, калі нішто не трывожыць, не раздражняе слых. І раптам мокрыя ноздры Дзіка заварушыліся. Ён глыбока ўздыхнуў паветра раз, другі… Пах быў чужы, незнаёмы яго тонкаму сабачаму нюху, такога яму яшчэ ніколі не даводзілася чуць. Ён даносіўся з глыбіні двара, дзе знаходзілася дзіцячая пясочніца, і быў такі рэзкі і нечаканы, што Дзік імгненна ўстрывожыўся. Ён натапырыў вушы і расплючшыў вочы, якія адразу акругліліся ад здхіўлення. Сабака міжволі прыўзняў галаву.
Адразу ж за пясочніцай нізка над зямлёю вісела аграмістае яйцо, якое нават прыкрыла сабою крону дрэва, што расло недалёка ад пясочніцы. Гэтае яйцо пералівалася ліловым, блакітным, чырвоным колерамі і апускалася ўсё ніжэй і ніжэй, пакуль, нарэшце, не даткнулася да зямлі. У гэты момант пах стаў такім невыносным, што Дзік нават адвярнуўся, каб удыхнуць паветра, што іўло ад знаёмага пад’езда, ад падсобкі. Але вялікая цікавасць прымусіла яго зноў павярнуць галаву да пясочніцы, дзе ніякага бліскучага яйца ён ужо не пабачыў. На тым месцы, дзе толькі што было яйцо, стаялі два хлопцы ў дзіўнаватым для яго зроку адзенні. Хлопцы не затрымаліся каля пясочніцы. Яны імкліва рушылі да той лаўкі, пад якой ляжаў Дзік. Сабака ўскочыў, выбег з-пад лаўкі. Яму схацелася гучна гаўкнуць, але штосці стрымала. Замест гэтага ён тоненька заскуголіў, падцяў хвост і пабег да падсобкі, адкуль цётка Маня ўжо каціла цяжкі кантэйнер са смеццем.
Хлопцы селі на лаўку, пад якою толькі што ляжаў Дзік. Глядзелі, як цётка Маня коціць свій кантэйнер.
– Счытай яе думкі, – ціха сказаў адзін з іх.
– Я ўжо счытаў, – адказаў другі. – Для яе непрымальнае наша адзенне.
Цётка Маня параўнялася з імі, на момант прыпыніла кантэйнер:
– Відаць, з нейкага рыцарскага турніру вярнуліся, – сказала з ноткамі павучальнасці. – Дык хаця б хламіды свае паскідалі! Мой унук таксама на турніры гэтыя ходзіць, але ў сваім, у нармальным адзенні дамоў вяртаецца. Тое ўсё недзе там і пакідае! Спаць ідзіце! Людзі хутка з пад’ездаў пачнуць выходзіць, падумаюць, дурнаватыя нейкія сядзяць! – І цётка Маня пакаціла далей свой кантэйнер. Спыніла яго каля самай броўкі, заспяшалася назад у падсобку і быццам аслупянела. У яе вачах застыла здзіўленне і нават перапуд. На лаўцы сядзелі тыя ж самыя хлопцы, але ўжо ў іншым адзенні. На іх былі добра пацёртыя джынсы і футболкі з нейкімі эмблемамі і надпісамі.
Дзік каля расчыненных дзвярэй падсобкі, назіраючы за цёткай Маней і косячы позірк у бок хлопцаў, зноў ціха заскуголіў. А цетка Маня нечакана пасміхнулася і шпарка пайшла да падсобкі. І калі ўжо наблізілася да яе, павярнулася да хлопцаў, прамовіла з прыхаваным дакорам.
– Э-э-э, глянь на іх! Яшчэ нечага паміж сабою не дагаварылі! Сядзяць, як анёльчыкі асалавелыя! У мяне унук такі ж, ноч можа недзе прабадзяцца. Я добра вас разумею! А вось ці зразумеюць вас бацькі вашыя?! Можа, усю ноч дзесь не спалі, чакаючы. Ідзіце адсюль! Дамоў вяртайцеся!
І цётка Маня ўвайшла ў падсобку.
– Якія ўсё-такі гэтыя рэалы надакучліввыя! – сказаў адзін з хлопцаў.
– Я сцёр у яе ўсялякую памяць пра нас, – адказаў другі, – Больш мы яе не пачуем. І сабака супакоіцца! – І тут жа дадаў: – Кокан удала прайшоў калідор, а вось вялікі Інф аказаўся недакладным.
– Гэтага не можа быть!
– Ведаю, што не можа, і ўсё ж недакладнасць адбылася! Хм-м, – ён засмяяўся, – Інф-1 і Інф-2 апынуліся не там, дзе павінны былі апынуцца.
– Я не люблю, калі ты называеш мяне Інф-1, – адразу пачуўся голас аднаго з хлопцаў.
– Я таксама шмат чаго не люблю, – сказаў другі. – Але мы – інфармацыйныя сутнасці. І, калі я – Інф-2, гэта ўжо нязменна! Тое ж самае і ў цябе. Ты заўжды будзеш толькі Інф-1. – Ён на хвілінку задумаўся і запытаўся: – Як ты мысліш, калі вялікі Інф зразумее, што памыліўся, ён пашле сюды па нас Кокан?
– Не думаю, – адказаў Інф-1. – Ёсць шмат іншых калідораў у нашай замкнёнасці, дзе мы маглі б пакарыстацца чым заўгодна! Але ён выбраў гэты – самы вузкі калідор, для чаго і спатрэбіўся Кокан. Мяркую, ён даўно ўжо распаўся на асобныя хвалі.
Сонца паднімалася з-за далягляду і асвяціла зямлю сваімі промнямі. Хлопцы маўчалі. З пад’езда выйшаў мужчына з веласіпедам у руках, якога яны правялі доўгім позіркам, але ніхто з іх не парушыў маўчання.
– Добра, – нарэшце прамовіў Інф-2. – Мы можам абысціся і без Кокана. Для таго, каб вярнуцца назад, знойдзем нейкі іншы калідор. Але, але… – Ён задумаўся. – Кокан нас выкінуў, наколькі я зразумеў, у двадцаць першым стагоддзі, а павінен быў выкінуць у пятнаццатым. Памылка амаль у шэсць стагоддзяў – недапушчальная!
Цётка Маня зноў выйшла са сваёй падсобкі. Пайшла да сёмага пад’езда. Каля такога ж кантэйнера, які выкаціла яна, стаяла яшчэ адна дворнічыха. Дзік весела віхляючы хвастом, пабег за ёй следам.
– Ка-аця, а-а, Ка-аць, – гучна сказала цётка Маня. – Нашы бухгалтары ў домакіраўніцтве ўжо новыя квіткі на квартплату выпісалі. У сярэднем на працэнтаў двадцаць яна вырасла. Цяпер і на ўсё астатняе цэны папаўзуць! А я ўжо кампоты закатала, цяпер без цукру засталася. Ён таксама, напэўна, даражэйшым стане. Трэба было на пачатку лета мяшок браць.
– На ўсё жыццё не набярэшся, – адказала ёй дворнічыха Каця.
– Рэалы па-ранейшаму жывуць толькі дзеля сваёй бялковай масы, – зазначыў Інф-2. – Штодня адзін клопат: чым пакарміцца, у што апрануцца? Калі і працуюць, дык толькі дзеля грошай. Ва ўсім шукаюць матэрыяльную выгаду. І чым больш шукаюць, тым горш жывуць. З-за гэтага часта ваююць. Змагаюцца паміж сабою народы, краіна захоплівае краіну.
– Але сярод іх зрэдку сустракаюцца і геніі, – выказаў сваё меркаванне Інф-1. – Мы таксама валодаем усім тым багаццем, што яны стварылі.
– Ты цудоўна ведаеш, Інф-1, што іхніх геніяў пакуль што вядзе інтуіцыя. Праз яе яны намацваюць інфармацыю і свій шлях. Але гэта адзінкі, хоцьрэалы і пачынаюць сцвяржаць, што той, хто валодае інфармацыяй, той валодае светам!
– Іхнім светам, – хутка адазваўся Інф-1. – Нашым светам ніхто не валодае, таму што мы ўсе і ёсць інфармацыя. Мы з імі даўно жывём у розных вымярэннях, аперадзіўшы іх у саім развіцці. Мы пайшлі шляхам іншай эвалюцыі. Паміж гэтым і нашым светам – мільёны гадоў. У нас розныя жыццёвыя прасторы. Гэта нам добра вядома, як і тое, што мы з табою павінны былі апынуцца не ў гэтым, а ў іншым часе і ў іншым месцы.
– Але здарылася тое, што мы бачым, – адказаў Інф-2. – Як толькі мы прайшлі калідор, у нашай разамкнёнасці адбыўся збой.
У гэты момант сабака Дзік падбег да лаўкі і пачаў з усіх бакоў абнюхваць яе. Інф-2 кіўнуў галавой у бок Дзіка і працягнуў:
– Ён таксама многага не разумее ў гэтым сваім свеце, але прыстасаваўся да яго. Мы ж з табою прыстасавацца не можам, гэта нам непатрэбна. Таму, калі мы не апынуліся ў 1445 годзе на беразе Нёмана, недалёка ад Мерача, дзе павінен адбыцца замах на гаспадара Вялікага княства Літоўскага шаснаццацігадовага Казіміра – сына ляшскага караля Ягайлы, мы павінны зараз жа пакінуць гэты чужы для нас свет. Замах ужо рыхтуецца. Ён павінен здзейсніцца падчас ловаў, калі вялікі гаспадар выедзе на паляванне, і здзейсніць яго павінны валожынскія князі Сухты. Але задума замаху належыць не ім, а князю Міхайлушку Жыгімонтавічу, што княжыць у Клецку. – Інф-2 прамаўляў усё гэта выразным роўным голасам, нідзе не збіваючыся, як гэта робяць людзі, якія знекуль счытваюць інфармацыю.
– Я пра ўсё гэта добра ведаю, – сказаў Інф-1. – У тваёй інфармацыі няма нічога дадатковага. Да ўсяго, тое ж самае запісана ў іхніх летапісах.
– Іх летапісы – гэта іхняя справа, – адказаў Інф-2. – А мы з табою стартуем! І хай даруе гэты сабачка, калі мы здзівім яго яшчэ раз!
І ў гэты момант Дзіку вельмі схацелася гаўкнуць, але гук затрымаўся ў горле, і ён, як зачараваны, назіраў за маленькай зорачкай, у якую ў яго на вачах ператварыўся Інф-2. Зорачка адарвалася ад лаўкі і пачала павялічвацца ў памерах. Яна ўжо нагадвала тэнісны мячык, які пераліваўся і зіхацеў – сінім, фіялетавым, чырвоным колерамі. Ад мячыка сыходзіў рэзкі моцны пах – чужы, непрыемны, але Дзік быццам і не адчуваў гэтага паху. Ён сачыў і сачыў за блішчастым мячыкам. І ў яго чорных вачах застывала туга па чымсці невядомым, нязведаным.
– Інф-2! Чуеш мяне Інф-2?! – закрычаў Інф-1 і нават ускочыў з лаўкі. – Ты павінен вярнуцца! Я намацаў у аднаго з рэалаў, які жыве ў гэтым доме, Кропку вяртання. Гэты канал звязаны з тым часам і месцам, дзе мы павінны былі апынуцца.
Мячык, які ўжо вырас да памераў футбольнага мяча, імгненна згас, і сабака Дзік моцна гаўкнуў, калі раптоўна зноў пабачыў на лаўцы хлопца ў пацёртых джынсах і футболцы. Інф-1 заставаўся для яго нябачным, таму што яшчэ раней быў сцёрты з яго саьачай памяці. Дзік хацеў гаўкнуць яшчэ раз і быццам папярхнуўся. Тут жа завіхляў хвастом, радуючыся нечаму свайму сабачаму, і весела пабег у глыб двара.
– Ты вызначыў каму належыць Кропка вяртання? 
– Вызначыў, – адказаў Інф-1. – Дзяўчыне! – І паказаў позіркам на шосты пад’езд дома, каля якога яны сядзелі на лаўцы. Памаўчаў і дадаў: – Можаш сам праверыць.
– Я ўжо праверыў! – І на твары Інфа-2 з’явілася здзіўленне. – Сапраўды, захавалася Кропка вяртання. Яе не паспела сцерці іхняя цівілізацыя. Не разбурыла. Нам трэба сюды, – паказаў рукою на расчыненыя дзверы шостага пад’езда. – Сёмы паверх, сто дзевяноста сёмая кватэра.
– Туды рушым, пабачым, што ў гэтай Кропцы?
І яны адначасова падняліся з лаўкі. І ў той жа момант гэта ўжо былі не хлопцы ў пацёртых джынсах і футболках, а дзве малюпасенькія зорачкі, якія, як два яркіх светлякі, павольна заплылі ў ранішні паўмрак пад’езда.
Праз некалькі хвілін на сёмым паверсе каля дзвярэй сто дзевяноста сёмай кватэры стаялі двое: маладыя людзі, апранутыя ў элегантныя цёмна-сінія гарнітуры, пры шэрых з сіняй палоскай гальштуках і з букетамі ў руках. У кожнага – па пяць белых ружаў. Адзін з іх націснуў на кнопку званка. Потым яшчэ і яшчэ раз. Дзверы кватэры адчыніліся, на парозе з’явілася ўжо немаладая жанчына з прыемным тварам. Яна прабегла хуткім позіркам па маладых людзях, якія, відавочна, спадабаліся ёй, і прамовіла ўзрушана.
– Божа, пры якім парадзе ў такі ранні час! Маладыя людзі, вы, напэўна, памыліліся кватэрай. Сённяшняй раніцай мы нікога не чакаем да сябе з такімі прыгожымі ружамі, – і яна пасміхнулася прыязнай усмешкай.
– Мы да Насці, – сказаў адзін з маладых людзей. – Яе паклікаць сюды можна?
І нешта змянілася на твары ў жанчыны. Яна ўжо не пасміхалася. Позірк стаў халодным і калючым.
– Насця – школьніца, – як адрэзала жанчына. – У яе не можа быць нічога агульнага з вамі! Вам жа ўжо недзе пад дваццаць пяць! І, увогуле, перад прыходам телефанаваць трэба. А Насця яшчэ спіць! – І пасля гэтай тырады жанчына з сілай захлопнула дзверы.
– Гэтага мы з табою не прадугледзелі, Інф-1. У рэалаў усялякая падазронасць выклікае агрэсію. І не толькі падазронасць. Яны па прыродзе сваёй – агрэсіўныя. Страціўшы Кропку вяртання, яны страцілі вышыню і прыгажосць свайго духу.
Інф-1 пацепнуў плячыма, быццам гарнітур, які быў на ім, раптам стаў цесны.
– Для чаго ты прыдумаў гэты маскарад? Мы маглі б матэрыялізавацца ў нейкую іншую форму. Я быў бы згодны стаць малекулай ці атамам.
– Мне цікавы кантакт з дзяўчынкай Насцяй, – адказаў Інф-2. – У яе ж павінна быць нейкая рэакцыя пасля таго, як наша інфармацыя прайшла праз Кропку вяртання. А яна прайшла. Я ўпэўнены! Мой інфармацыйны паток пра вялікага князя Казіміра, пра Міхайлушку Жыгімонтавіча і валожынскіх князёў Сухтаў абудзіў усё тое, што ў ёй было. У дзяўчынкі павінна з’явіцца шмат пытанняў, на якія ёй цяжка будзе знайсці адказ. Рэалы – не толькі з бялковай масы, яны поўныя самых розных пачуццяў.
– Кантакту яшчэ трэба дачакацца. Ты ж чуў, – дзяўчына зараз спіць.
– Пачакаем, але, зразумела, не тут, – і ў гэты ж момант Інф-2 пачаў змяншацца ў памерах, пакуль увогуле не знік. А Інф-1 у выглядзе ўсё таго ж маладога чалавека пачаў спускацца па лесвіцы ўніз. Але з пад’езда яны выйшлі разам, дакладней, вылецелі, як і ўляцелі, у выглядзе дзвюх маленькіх бліскучых зорачак.
Зорачкі падплылі да каштана, які рос недалёка ад пад’езда, і зніклі ў яго густой кроне. Праз хвіліну пачуўся голас Інфа-1.
– Што ты прапануеш? Сярод гэтага шырокага лісця можна адпачыць.
– Я не стаміўся, – адказаў Інф-2. – Матэрыялізацыя мяне наблізіла да рэалаў. Я хачу на ўсё паглядзець так, як глядзяць яны. Гэты мікрараён – толькі частка вялікага горада, які рэалы называюць Мінскам. Мы можам наведаць мншыя яго часткі і вярнуцца сюды ў любы момант.
Зорачкі пакідалі густую крону каштана, а ў сто дзевяноста сёмай кватэры Ганна Цімафееўна, маці дзяўчыны Насці, можна сказаць, на хаду дапівала каву. Яна стаяла ў пярэднім пакоі і назірала, як Генадзь Пятровіч – ейны муж, а Насцін – бацька, нешта запіхваў у партфель, і абуралася:
– Ёй толькі чатырнаццаць споўнілася! І раптам – такія дарослыя хлопцы. Я гэтага не разумею! Яшчэ і васьмі гадзін не было, а яны пры парадзе з ружамі! Яна ў мяне дачакаецца! Я ёй учыню допыт! Хацела адразу падняць, але пашкадавала. Хай адаспіцца перад школай. Ёй паслязаўтра на заняткі!
Генадзь Пятровіч ківаў галавою, маўляў, з кожным тваім словам цалкам згодны. І ўсё запіхваў і запіхваў нешта ў партфель. А з дзвярэй аднаго з пакояў гэтай вялікай чатырохпакаёвай кватэры вытыркнулася ўскудлачаная галава Ігара – іхняга сына:
– Ма-а, ты ў сваім амплуа! Настку пашкадавала, не стала будзіць. А мяне падняла… А мне, дарэчы, не паслязаўтра, а заўтра – ва ўніверсітэт. Няўжо нельга сысці на працу моўчкі?
– Аднясі кубак на кухню!
Ганна Цімафееўна тыцнула сыну ў рукі кубак і выйшла з кватэры, – знерваваная і незвычайна ўзбуджаная. За ёю заспяшаўся і Генадзь Пятровіч.
У вялікім горадзе пачатку дваццаць першага стагоддзя пачалося звыклае жыццё…
Асочнік Даніла атрымаў загад выехаць на ловы. 
Дзяўчынка Настуся пачула голас
Шырокія вароты з тоўстых дубовых дошак асочнік Даніла адчыняў з цяжкасцю. Настуся бачыла гэта праз адхілёную фіранку і шкадавала бацьку, і наракала на халодныя дажджы, што ўжо цэлы тыдзень густа церушылі, ад чаго вароты разбухлі і пацяжалі. Ёй таксама хацелася выбягчы на двор, але палохалі два вершнікі, што былі за варотамі.
Вароты, нарэшце, расчыніліся, і, калі вершнікі, саскочыўшы з коней, увайшлі ў іх, Настуся адышла ад акна. Хутка адчыніла дзверы ў сенцы, каб чуць, што за людзі да іх прыехалі. А сама легла на драўляны ложак з высокімі спінкамі і замерла. Яна чула, як рыпіць журавель, потым бразнула цяжкое драўлянае вядро каля студні. «Відаць, коней пояць, – прамільгнула думка, – і пра нешта гавораць». Але словы ледзь даляталі да яе слыжу, гучалі неразборліва. І яна хутка паднялася з ложка, прыадчыніла фортку акна, адкуль адразу пацягнула восеньскай стынню, потым зноў лягла. Галасы сталі больш гучнымі. Хтосьці з прыезджых людзей жартаваў:
– Ці не мякіну, Даніла, ты тут ясі? Вароты ледзь адчыніў, гэтак знясіліўся!
– Не-е, мякіну не ем, – адказаў бацька. – Мякіна для скаціны, што стаіць у хлеве, а я ў хаце жыву. – І па бацькавым голасе Настуся зразумела, што ён успрыняў гэты жарт як абразу.
Гэта адчуў і той, хто так няўдала пажартаваў, таму паспяшаўся супакоіць бацьку:
– Ведама, што ў хаце, Даніла! Хіба я што кепскага сказаў? – І тут жа запытаўся: – А з чыёй ласкі хату гэтую займеў?
– Дык жа не ва ўласнасць! На чужой зямлі стаіць, а свае дзве валокі я засяваю, хіба ты гэтага не ведаеш? – І бацька на момант змоўк. Потым зноў пачуўся яго голас. Ён яшчэ не ведаў, з якой мэтай прыехалі да яго гэтыя вершнікі, таму паспяшаўся давесці: – Але я спраўна за хату плачу. Вельмі спраўна. І не малое дзякла ў мяне.
– Яшчэ спраўней плаціць будеш, калі на ловы паедзеш. Нам загадана табе наказаць, і каб абавязкова быў.
– Хто загадаў?
– Гаспадар наш – князь Міхайлушка.
– А дзе ж ловы маюць быць? – запытаўся бацька.
– У чорнай пушчы пад Мерачам. Табе загадана ў Мерачы быць праз тыдзень.
– У той пушчы свае асочнікі, да таго ж чуў, што адтуль ласі чамусці сыходзяць, – далятаў да Настусі бацькаў голас. – А ловы, я разумею, калі ўжо мне загадалі, з удзелам гаспадара нашага вялікага ладзяцца. Маладзенькі каралевіч на лася паляваць любіць.
– Пра сахатага цяпер гаманы ніякай няма, – але гэта ўжо быў іншы голас і даносіўся ён трошкі зводдаль, дзе зноў бразнула драўлянае вядро. – Вялікі князь Казімір тура ўпаляваць хоча.
«Відаць, коней з калодзежнага вядра пояць, цэбра ў бацькі не папрасілі», – падумала Настуся і якраз у гэты момант адчула, што яе моцна пацягнула ў сон. Павекі бы наліліся, сталі ўмомант цяжкімі. Але сну не было. Млявасць разлілася па ўсім целе, вочы заплюшчваліся. І пачула яна яшчэ адзін голас, які, як ёй здалося, сыходзіў не ад акна і не ад дзвярэй, а з яе самой:
– У 1445 годзе на беразе Нёмана, недалёка ад Мерача ў Чорнай пушчы павінен адбыцца замах на гаспадара Вялікага княства Літоўскага шаснаццацігадовага Казіміра – сына ляшскага караля Ягайлы. Забойства ўжо рыхтуецца. Яго павінны здзейсніць падчас ловаў, калі вялікі гаспадар выедзе на паляванне. І здзейсніць яго павінны валожынскія князі Сухты. Але задума замаху належыць не ім, а князю Міхайлушку Жыгімонтавічу, што княжыць у Клецаку. Ён хоча сам заняць вялікакняжы пасад.
Голас раптоўна абарваўся, як раптоўна і ўзнік. Павекі яшчэ былі цяжкія, але Настуся адчувала адно – як моцна б’ецца яе сэрца. Яна падхапілася, ускочыла з ложка, абхапіла галаву рукамі, быццам скроні пранізаў страшэнны боль, зашаптала сама не свая: «Я чула Голас, мне быў знак. На вялікага князя Казіміра рыхтуецца замах. Ён павінен здзейсніцца падчас ловаў. Заб’юць вялікага князя. Заб’юць!» Настуся падбегла да акна, зачыніла фортку, сцепанулася ад холаду. Потым кінулася ў сенцы, памкнулася да дзвярэй, каб выбегчы на ганак, і спынілася. З двара чуўся бацькаў голас:
– Маладняк яшчэ не падужэў, рана на ловы.
– Гэта не наша воля, Даніла. Гэта воля гаспадара вялікага нашага. Ды і маладняк з турыцамі хто чапаць будзе?!
– Я жонку пяць тыдняў таму назад пахаваў. Дачка ў поўныя леты яшчэ не ўвайшла, – адгаворываўся бацька. Яму, відавочна, не хацелася ехаць на ловы, і ён, як мог, пераконваў прыезджых людзей у немагчымасці сваёй прысутнасці на іх. – Вы ж, во-о, бачыце, хата стаіць на водшыбе, лічыце, што ў лесе, дык як мне дачку адну тут пакінуць?
– Раней жа неяк пакідаў?
– Дык я ж сказаў, жонку пахаваў.
– Суродзічы нейкія знойдуцца, а то і з сабою дачку возьмеш, – настойвалі на сваім людзі, пасланыя князем Міхайлушкам. – Там да кухараў яе на дзень-другі ўладкуеш. А калі раптам гаспадар наш вялікі яе прыкмеціць, дык і ў пакоі, да пакаёвак сваіх можа ўзяць. Яны з дачкі тваёй добрую пакаёўку зробяць, многаму яе навучаць.
«Не едзь, татачка, на ловы, не едзь. Адмаўляйся як можаш. Мне знак быў, – зашаптала Настуся. – Я Голас чула. Бяда там лютая здарыцца».
– Дык, можа, усё ж у хата зойдзеце, – запрашаў Міхайлушкавых людзей бацька. – Настуся мая ўпраўная, на стол хутка падасць.
– Ехаць нам трэба, Даніла. Яшчэ трох асочнікаў мы не абвесцілі. А ты збірацца пачынай. Гаспадаровы людзі не любяць вычэкваць. У цябе тыдзень часу на зборы.
Глуха затупацелі коні на падворку, зарыпелі цяжкія вароты. Настуся вярнулася ў хату, села на лаву, што стаяла ўздоўж сцяны, загаласіла ўпоўголаса:
– Ой, мамачка мая, мамачка! Адгукніся да  нас, забарані татку на ловы ехаць! Яшчэ і яго заб’юць. Усіх асочнікаў перабіць могуць! – І хутка ўскочыла з лавы, пачуўшы, што бацька ўжа адчыняе дзверы ў хату. Кінулася яму насустрач. Тут жа зразумела, што бацька, відаць, пачуў яе галашэнне, таму што адразу з парога сказаў:
– Каго там заб’юць? Трэба, дачка, на ловы ехаць. Трэба! Без мяне тура яны не ўпалююць. Людзям гаспадаровым ужо давялі, што я ў Чорнай пушчы кожны корч ведаю. Мяне туды бралі яшчэ тады, калі вялікі князь Жыгімонт на ловы выязджаў. Я ведаю, дзе старыя лоўчыя ямкі. Але адну цябе тут не пакіну, са мною паедзеш. Хмары рассунуліся. Цяпер ужо доўга сонца будзе. На мароз возьмецца, пляхота гэтая сцягнецца.
– Хай сабе і пляхота. – Настуся адвярнулася ад бацькі і пайшла да акна, паглядзела, ці добра зачыніла яго, ціха запыталася: – А на гаспадарцы каго пакінеш, калі мяне з сабою возьмеш?
– Братавай сваёй накажу, каб прыйшла. Яна не адмовіць. На яе ўласнай гаспадарцы дзеці ейныя ўпраўляюцца. Дарослыя ўжо.
Настуся кінула хуткі позірк на бацьку і зноў адвярнулася ад акна. Нейкі момант маўчала, потым прамовіла зусім ціха, амаль шэптам:
– Нядобрае на тых ловах будзе. Я на ложку ляжала і Голас пачула. Знак мне быў. Князь Міхайлушка, што ў Клецаку сядзіць, ліхі намер мае. Замах падчас ловаў на гаспадара вялікага – маладога Казіміра – рыхтуе, і князі Сухты яго здзейсняць, валожынскія. Падбухторыў ён іх. Напэўна, заб’юць яны вялікага гаспадара. Я праўду кажу. Голас такі чула.
– Сціхні! Зараз жа сціхні. Як прамовіць такое магла! – І бацька бы захліпнуўся. Але хутка перамяніў тон голасу. – Што ты чула, дочачка? Што ты чуць магла? – сказаў ён разважліва і з пяшчотай. – Людзі Міхайлушкавы да нас прыязджалі. Так і сказалі, што князь Міхайлушка загадаў, каб я на ловах быў. Там і іншыя асочнікі будуць. Адусюль з’едуцца. Хто ж без нас тыя ловы наладзіць? А ты штось нядобрае ў сваю галаву ўзяла. Насланнё нейкае на цябе, мая ты дочачка, насуналася. Ды пра такое нават вымавіць страшна! Ты і думаць не мажы.
– Таму я і адвярнулася, каб ты не бачыў майго перапуду, каб яшчэ больш не залякаўся. Я ўся дагэтуль трасуся. Ліхаманка мяне б’е. А Голас мне быў, татачка. Быў! – Настуся ўсхліпнула. І ў гэты яе ўсхліп уплёўся тэлефонны званок, які загучаў далёкім рэхам…
Насця спрабуе разгадаць свой сон. Яе цікавіць, ці існаваў наяве князь Міхайлушка Жыгімонтавіч?
Насця, што жыла ў вялікім дзевяціпавярховым доме ў сто дзевяноста сёмай кватэры на сёмым паверсе, расплюшчыла вочы. Яе невялікі пакой залівала яркае сонечнае святло. «Колькі ж гэта ўжо часу? Як доўга я спала!» – падумала яна.
– Ма-ам, ну што ты ўсё звоніш ды звоніш? – даляцеў да яе слыху з пярэдняга пакоя братаў голас. – Я кашулю прасую. Прас перагэецца! Спіць яна яшчэ. Спіць.
– Ужо не сплю, – крыкнула Насця, зразумеўшы, што размова ідзе пра яе. – Што хоча мама?
– Хацела! – Брат зазірнуў у яе пакой і спыніўся ў дзвярах. – Да цябе сёння яшчэ васьмі не было, нейкія два хлопцы прыходзілі. Не-е, маню! Гэта былі не хлопцы, а маладыя мужчыны, вельмі імпазантныя і беспардонныя! Так сказала маці. Іншымі славамі – нахабныя! І абодва – з ружамі.
Насця тут жа перавярнулася на жывот, прыўзняла галаву, запытальна паглядзела на брата.
– Калі гэта розыгрыш, дык табе не ўдасца мяне разыграць. У мяне няма знаёмых маладых мужчын. Ты ўсё прыдумляеш, Ігар! – сказала яна з абурэннем, але ў голасе не было злосці. У ім чулася нейкая пакеплівая мяккасць. Так звычайна размаўляюць з меншымі па ўзросце, хаця Ігар быў на гадоў восем старэйшы за яе. – Мама, напэўна, хацела, каб я пайшла ў магазін, а ты ёй сказаў, што я яшчэ сплю. Тады яна папрасіла цябе, і ты прыдумаў нейкіх мужчын, каб я зараз жа ператэлефанавала маці, і, зразумела, у магазін яна скажа ісці мне. У выніку – ты займаешся сваімі справамі, а я – цягаю прадукты.
– Ну ты і даеш, Настка! Якая складаная камбінацыя! – Ігар паблажліва ўсміхнуўся. – Я да такога не дадумаўся б! Мужчыны сапрвўды прыходзілі. І ты можаш здагадацца, як да гэтага паставілася наша маці. Яна была такая разгневаная, што ажно я прачнуўся! На-астка, ды ў мяне ж там прас! – закрычаў брат і рынуўся да свайго пакоя.
Насця ўзяла мабільны тэлефон, які ляжаў побач на тумбачцы каля настольнай лампы і стоса сшыткаў, пачала набіраць нумар.
– Ма-а, Ігар сказаў… – І яна не дагаварыла. Без пярэчанняў выслухала ўсё, у чым яе папракала маці. Потым заўсміхалася і даволі лагічна пачала абвяргаць усё пачутае.
– І ты адразу вырашыла, што гэтыя маладыя мужчыны прыйшлі менавіта да мяне, ага-а?! Ды ў нашым доме, ведаеш, колькі Насцяў! Толькі ў суседнем пад’езде – тры! Ды яшчэ і над намі жыве рыжая такая… Яна таксама Насця. Касіркай у магазіне на Голубева працуе, і каля яе заўжды хтосьці круціцца. Ты не падумала пра тое, што мужчыны маглі памыліцца кватэрай? Якая сувязь, ма? Якая сувязь! Ты думаеш, пра што такое гаворыш?! – яна на імгненне замоўкла і дадала, уздыхнуўшы: – Ну не паглядзелі яны на нумар кватэры! Не паглядзелі. Толькі і ўсяго! Няўважлівымі аказаліся тыя мужчыны. Былі вельмі занятыя нейкімі сваімі думкамі. Выйшлі з ліфта і адразу пачалі званіць у дзверы. Дык ты з-за іхняй неўважлівасці цяпер мяне даставаць будзеш? Пакуль, ма-а, я не магу больш усяго гэтага чуць.
Насця шпурнула мабільнік на тумбачку і паднялася з канапы. Пайшла да пісьмовага стала, села і ўключыла камп’ютар. Але хутка яго выключыла і рушыла ў братаў пакой. Нейкае імгненне пазірала, як Ігар вешае адпрасаваную кашулю на плечкі, потым запыталася:
– Скажы, што ты ведаеш пра вялікага князя Казіміра?
– Каго-каго? – Ігар здзіўлена прыўзняў бровы. – У свеце даўно няма ніякіх княстваў.
– Дык я не пра цяперашні час. Я маю на ўвазе Вялікае княства Літоўскае, дзе ён у пятнаццатым стагоддзі быў вялікім князем.
Пасля гэтых сваіх слоў Насця села на канапу, а Ігар стаў вешаць плечкі з кашуляй у шафу.
– Ты сама адказала на сваё пытанне, – павярнуўся ён да яе. – Перад самай школай забіваеш сабе галаву абы-чым. Князя нейкага згадаць табе схацелася. Лепш папрасуй мне джынсы.
– Джынсы ніхто не прасуе, а-а… А пра князя Казіміра я сон бачыла. Ты ж будучы псіхолаг-аналітык, да чаго б гэта? Самаго Казіміра я не бачыла, але на яго рыхтаваўся замах. Дзяўчынцы, якую, дарэчы, як і мяне, звалі Насцяй, быў знак. Яна пачула Голас, што рыхтуецца забойства вялікага князя.
– О-о, Настка, і мне зараз нешта чуецца, – весела сказаў Ігар. – Але гэта называецца здаровым рэфлексам. Есці хачу. Давай лепш пап’ём кавы з бутэрбродам. Я яшчэ не снедаў.
Ён зачыніў шафу і паклаў на дошку, дзе прасаваў кашулю, джынсы. Але прасаваць іх не стаў, пайшоў да дзвярэй.
– Не, ты пачакай, каву мы пасля пап’ём. – Насці хацелася затрымаць яго. – Спачатку растлумач, да чаго такі сон?
– Пойдзем на кухню, там растлумачу.
Ігар выйшаў, і Насця падалася за ім. ёй была незразумелая яго абыякавасць да такога таямнічага яе сну, пра які ёй самой хацелася гаварыць і гаварыць, спрабуючы разгадаць яго.
– Посуд у ракавіне нямыты. Сёння твая чарга мыць, – сказала яна, калі зайшлі на кухню. Насця паставіла на стол два кубачкі. Ігар уключыў электрачайнік і пачаў наразаць батон.
– Бяры, намазвай маслам, – сказаў ён Насці. – Толькі не рабі бутэрброды з каўбасой, а лепш з сырам. – І стаў насыпаць каву ў кубачкі, раз-пораз пазіраючы на Насцю, пакуль, нарэшце, не запытаўся: – Ну, і які ж знак быў той дзяўчынцы з твайго сну, якую звалі, як і цябе, Насцяй? Голас з неба, так сказаць, з вышэйшай інстанцыі? Ну, а калі забойства, дык гэта ўжо нейкі дэтэктыў.
– Забойства там ніякага не было, а толькі папярэджанне. Голас папярэдзіў дзяўчынку.
Ігар засмяяўся і сказаў пакепліва:
– Ціка-авы Голас… Пра замах ён паведаміў не самому вялікаму князю, каб той прыняў адпаведныя меры, не каму-небудзь з яго падначаленых, а нейкай дзяўчынцы. І што ж яна зрабіла пасля гэтага?
– Нічога – Насця наліла кіпеню ў кубачкі: сабе і Ігару. Села за стол. – Дзяўчынка пра замах рассказала свайму бацьку. А сам сон? Ты растлумач, што ён можа значыць для мяне?
І яна на момант уявіла тое, што бачыла ў сне, – вялікі пакой у прасторнай сялянскай хаце, беднай, але чыста прыбранай. Згадала і дзяўчынку, што стаяла каля акна, і яе бацьку – у парозе. Адзначыла для сябе, што яны былі апрануты ў адзенне, якое цяпер можна пабачыць хіба што ў музеях і то – толькі на нейкіх ілюстрацыях.
Ігар піў з кубачка каву і, прысаджваючыся да стала, пачаў тлумачыць Насці яе сон.
– Ведаеш, Настачка, – сказаў ён. – Любы сон – гэта падсвядомае жаданне. І калі б, скажам, такі сон пабачыў наш бацька, я адразу яму сказаў бы, што яго чакае павышэнне па службе. Князь – гэта ўлада, вышыня, якая міжволі праектуецца на таго, хто гэты сон бачыць. І калі ў сне хтосці намерваецца здзейсніць замах на гэтую вышыню, на князя, значыцца, бацьку трэба было б праявіць асцярожнасць. Быць пільным. Яго чакае службовае павышэнне, і нехта хоча не дапусціць гэтага. Зайздросціць, ці лічыць, што бацька не варты павышэння.
– Але ж сон бачыў не бацька, а я, дык якое ў мяне можа быць службовае павышэнне, калі я нідзе не працую, а толькі пакуль вучуся?
– Любое, – хутка адказаў Ігар. – Ты паслязаўтра ідзеш у школу, і табе там адразу могуць сказаць, што цябе пасылаюць на нейкую алімпіяду, дзе ты можаш перамагчы і атрымаць ганаровы дыплом ці нават грашовае ўзнагароджанне, або каштоўны падарунак. Сярод тваіх аднакласнікаў абавязкова знойдзецца нехта, хто схоча, каб ты не пайшла на алімпіяду. У кожнага чалавека ёсць не толькі сябры, але…
– І ворагі, – падхапіла братавы разважанні Насця. – Толькі ж цяпер нідзе ніякіх алімпіад не будзе. Яны, звычайна, праводзяцца вясною. – І яна зноў згадала свій сон. У памяці кароткім кадрам прамільгнуў драўляны ложак, дзяўчынка – на ім. яна нават згадала той Голас, што быў для дзяўчынкі знакам: «… Ён павінен здзейсніцца падчас ловаў, калі вялікі гаспадар выедзе на паляванне, і здзейсніць яго павінны валожынскія князі Сухты. Але задума замаху належыць не ім, а князю Міхайлушку Жыгімонтавічу, што княжыць у Клецаку».
Насця даела свій бутэрброд, паставіла кубачак і талерку ў мыйніцу, потым зноў села за стол.
– Майго сну ты не разгадаў, – сказала яна Ігару. – Дык, можа, скажаш, якіх ты князёў Вялікага княства Літоўскага ведаеш акрамя Казіміра, пра якога пачуў ад мяне?
– ну перастань, Настка, – адмахнуўся брат. – Дай спакойна паесці. Лепш зрабі мне яшчэ адзін бутэрброд, я павінен хутка сысці ва ўніверсітэт. Знаёмая адна з Клецка на наш факультэт паступіла, дык дапамагу ёй уладкавацца ў інтэрнаце.
– З Клецка? – перапытала Насця. – Тады яна, напэўна, павінна штосці ведаць пра князя Міхайлушку Жыгімонтавіча, які калісці княжыў у Клецку, вядома, калі верыць майму сну. Ты ў яе распытай пра яго.
– Ды не буду я ў яе нічога распытваць. Ты проста ашалела ад свайго сну! Чаму яна павінна нешта ведаць пра нейкага, як ты сказала? – звярнуўся ён да Насці.
– Міхайлушку Жыгімонтавіча. У маім сне менавіта ён намерваўся здзейсніць замах, але, вядома, не сам.
– Усё, Насця. Я наеўся! – Ігар устаў з-за стала. – Не трэба мне больш ніякага бутэрброда. І пра князёў сваіх больш мне нічога не кажы. Гэта – не гісторыя, разумееш, не які-небудзь летапіс, а ўсяго толькі – твой сон! У сне бывае ўсё, што хочаш! Нават каралеву англійскую можна прысніць, а лепш – сябе на месцы каралевы.
Ігар пайшоў з кухні, і Насця сказала яму ўслед:
– А пра Міхайлушку Жыгімонтавіча ты ўсёж распытай у сваёй знаёмай.
– У Інтэрнэт залезь, – азірнуўся Ігар. – І посуд за мяне памый. Я табе вечарам тысячу рублёў за гэта дам.
Насця не паспела яму сказаць, што яна ўжо была ў Інтэрнэце пасля таго, як пагаварыла па тэлефоне з маці. І акрамя самай павярхоўнай інфармацыі пра вялікага князя Казіміпа – сына польскага караля Ягайлы, нічога больш не знайшла, што нейкім бы чынам тычыласы яе сну. Там нічога не было і пра замах, які рыхтаваўся на вялікага князя ў яе сне. І яна падумала: «А, можа, сапрўды, увесь гэты сон – толькі дзікая фантазія майго мозгу. Сны бываюць самыя неверагодныя і, як правіла, нічога падобнага ў жыцці не бывае. Можа, у той час, калі кнажыў Казімір, ніхто і падумаць пра такое не мог, каб здзейсніць на яго замах, тым больш што княжыць ён пачаў падлеткам? Што ён мог такое зрабіць, каб можна было думаць пра забойства?! Але, калі Казімір з яго праблемамі, якія выліліся чамусці на іншых людзей, прысутнічаў у яе сне, ці прыдумаў бы яе мозг яшчэ і нейкага Міхайлушку Жыгімонтавіча, пра якога яна ніколі нічога не чула? Яго нават у Інрэрнэце няма! Ды і сама тая дзяўчынка? Яна нікога з яе знаёмых ёй не нагадвала, а ў снах звычайна сняцца толькі добра знаёмыя людзі, з якімі кантактуеш ці некалі даводзілася кантактаваць.»
«Не, я павінна ўсё-такі дазнацца, быў калісці ў нашай гісторыі такі князь – Міхаўлушка Жыгімонтавіч, ці не, – сказала яна сама сабе. – І калі быў, дык гэта ўжо будзе не сон, а штосьці вельмі блізкае да прашды. Вось толькі для чаго мне гэта ўсё прыснілася?»
З гэтымі думкамі яна пачала мыць посуд. І толькі калі ёй пазваніла яе лепшая сяброўка – аднакласніца Волечка, што жыла ў тым жа самым доме ў суседнім пад'ездзе, да яе раптам дайшло: «Энцыклапедыя! Калі гэты князь Міхайлушка Жыгімонтавіч існаваў, ён павінен быць у энцыклапедыі». І Насця пачала расказваць Вользе свій дзіўны сон, а потым запыталася:
– У твайго бацькі, напэўна, ёсць энцыклапедыя, ён жа ў цябе ўніверсітэцкі выкладчык? – і затым папрасіла: – Пашукай там гэтага Міхайлушку. І, увогуле, давай праз паўгадзіны сустрэнемся каля майго пад'езда. Да мяне сёння нейкія хлопцы прыходзілі з букетамі, не паверыш, яшчэ васьмі раніцы не было. Паспрабуем вылічыць, хто на такое здатны. Маці мая лезь прытомнасць не страціла, яна іх прыняла за дарослых мужчын. А я ў гэты момант спакойненька спала. Ну дык праз паўгадзіны?
